**Ungahiktumin Havaktikhaqhiurnirmun Atugakhaq**

**Apirhuutigijauraanginnaqtun**

**Huna una Ungahiktumin Havaktikhaqhiurnirmun Atugakhaq?**

Una tadjakaffuk atuqtaujuq atugakhaq pipqaqtait ilangit Nunavut Kavamanga (GN) havaakhat nuipkaktauniaqtun taimaa “pittaaqtait ungahiktumin havaklutik” havaktikhaqarlutik ungahiktumin naittumi (hivituniani) pilugit.

**Huuq una atugakhaq ilijauva?**

Una atugakhaq ilijaujuq hadjamun uuktuutigivlugu ihuaqhiutigivlugu aulapkaidjutikhanun ajuqhautinun GN-kunni.

**Kia naunaiqpaktaat kitut havaakhat ilauniaqtumik ungahiktunin havaktitaujaanginnik?**

Ministanin angiqtaujukhaq pijaami nuitirlugit havaakhat ilaujumun ungahiktumin havaktaaqtunun. Pittaarutit ikittun havaakhanun naunaiqtauriiqhimajun ajurnaqtullu havaktikhamik pijaami.

**Qanuq una atugakhaq atuqtauniaqqa?**

Una atugakhaq atuqtauniaqtuq pingahuni ukiuni – Tattiarnaqhilirvia 12, 2023-min Tattiarnaqhilirvia 12, 2026-mun.

**Havaktit havaktitauvat ataani uuma atugakhami havangniaqqat hilataani Nunavunmit?**

Havaktit havaktitaujut uumani atugakhami havainnarialgit humiliqaak Kanadami. Una ilagijaa tamangmik iluaniittun nunallaanun hilataanullu Nunavumin.

**Huna naunaijaqtiaqhimajuq, ajurnaktuq havaktikhamik pijaami?**

Ataani uumani atugakhami, naunaiqtauriiqhimajuq, ajurnaqtuq havaktikhaqhiuriami havaakhamun pihimajuq ajuittiaqhimajumik havaakhanun pijakhaujamun naunaiqtiariiqhimajumik piqaqtukhanik havaktaaqtanik naunaitkutiqarlutikluuniin havagiami itquumaliqtumun ajurnaqtumik akhuurutauvlunilu GN-kunun havaktikharnigiami ajuiqhimajumik havaktukhamik pihimajamun hivituniani.

**Kitut naunaitkutit havaakhanun ilaulimaittun ungahiktumin havaktikhaqhiuriami?**

GN-kunni havaakhat ukunani Atan’ngujaujuni, Angajukhiit Atan’ngujat, Qitqani Atan’ngujat, Laisiqaqtunik Ajuittiaqhimajun, unalu Auladjutikhanun Ikajuqtikhat naunaitkutarijainni pilimaittun ungahiktumin havaktikhaqhiuriamingnik.

**Qanuqtun ilihimaniaqqik havaakhaq pittaariami ungahiktumin havaktikhaqhiuriami?**

Havaktuliqijitkut piqaqtun naunaitkutinik havaakhanun taimaa Ministat angiqhimajainik pittaaqtanun ungahiktumin havaktikhaqhiuriami.

**Qanuqtun ilihimaniaqqik havaakhaq nuipqaqtaujamun pittaariami ungahiktumin havaktikhaqhiuriami?**

Inungnun nuipkaidjut naunairniaqtaa taimaa havaakhaq ittumik “ilauttaaqtumun ungahiktumin havaktaaqtunik”.

**Havaakhaq nuipqaqtauniaqqa ungahiktumun pilugu?**

Imannaq. Havaakhaq nuipqaqtauniaqturlu aimvingmi nunallaami.

**Qanuq una atugakhaq pidjutiqarniaqqa Inuinnaujunun?**

Ungahiktumi havaktikhaqhiurnikkut pijaungittuq himmautaujukhamik GN-kut havaktikhaqhiurnikkut imaalu havaktikhaqhiurnikkut havaktaunikhanik unaluuniin Inuit Havaktitaujaanginnik Upalungaijautikhaq. Hivulliulluaqtukhat Havaaktikhaqhiuqtut Atugakhaq atuqtaujukhat ungahiktukkut havaktikhaqhiurnikkut.

**Piqaqqa naunairiiqhimajunik pijakhanun qanuriliurutikhanullu havagiami havaktinun havaktitaujunun ataani uumani atugakhami?**

Hii. Havaliqtinnagit, tamaita ungahiktumin havaktitaunahuat sainiqhijukhat maliklugillu uuminga Ungahiktumin Havaktitaujun Angirut piqaqtumik iluaniittunun naunaiqhimajanun ungahiktumin havaktipkainirmun (ukunatun aanniaqtailinirmun qajagidjutikhanullu, qullangnaijautinun, najugaanik ikaarniiniklu havagiami)

**Piniaqqa havakti havaktitauhimajuq ungahiktumin pilugin aadjikkiit akiliuhiakhanik ikajuutikhaniklu ukunatun GN-kunni havaktitun havaktunun naunaiqhimajumun GN-kunni havagvianun?**

Havaktit havaktun ungahiktumin hilataanin Nunavunmit pilimaitait Nunavut Ukiuqtaqtumi Ikajuutit, una Nunavut Iglumiuqatiriit Ikayuuhiangit aallanikluuniin ikajuutikhat pihimajun nunaqaqtunun Nunavunmi.

**Havaktikhat havaktitauliqtun ataani Ungahiktumin Havaktikhaqhiurnirmun Atugakhaq havakhimmaarniaqqan taimaa GN-kunni havaktiit?**

Imannaq. Havakti havaktuq ungahiktumin ataanu uumani atugakhami havaktitauniaqtun hivituniqarluni havaktiulutik amigaitqijaujamun hivituniani taimaa pingahuni ukiuni.

**Qanuqtauq piniaqqat nungutpan havaktiup hivitunikhaa havagiami?**

GN-kut hivitunia havagiami pihimajuq ihuaqutikhamun tadjakaffuk nanminirijamun pijumajainun. Taimaatun, hivituniqaqtun havaktitaujun GN-kunni taimaaqtitaujun nungutpan hivitunirijamingnik.

GN-kut ihumagittaaqtaat tunijumalugu havakhimmaaqtukhanun havaami ungahiktumik havaktitauhimajunun taimaa, nungutpan hivitunikhaa, angiqqata havagiami naunaiqhimajumun GN-kunni havagvingmi (uumatun havaakhap aimaviani nunallaami). Taimaittuni pidjutini, nuudjutikhanun ikajuutit hailiniaqtun havaktimun. Kihimi, havaktinun iglukhat haililimaittungnaqhijun.

**GN-kunni havaktiujunga. Uuktuqtaaqqik havaakhamun tuhaqtidjutaigijainun ataani Ungahiktumin Havaktikhaqhiurnirmun Atugakhaq?**

Hii. Kihimi, pikpan GN-kunni havakti havaakhaniktuq havakti uuktuqtuq pijumavlunilu havakluni ungahiktumin hilataaniittumun inmik tadja nunallaarijamingnin, pilimaittun nuudjutikhanun ikajuutikhanik.

**Havakhimmaaqhimajunga GN-kut havaktiinni. Ihuaqtumik piguma uuktuqtumik ungahiktumin havaktitaunirmun havaakhaqhiuqtuni pijumaguma havaklunga ungahiktumin, tukhiqtaaqqik nuutirutimun pidjutimik pijaamni pihimahimmaarlugu havakhimmaaqtumik pidjutaanik?**

Imannaq. Havakti tunijauniaqtuq hivituniqarluni havagiami.

**GN-kunni havaktiujunga. Havaktaaqqik ungahiktumin tadja havaamni tukhiqtaaqqikluuniin nuutirutikhamun pidjutikhamik havaamun pittaaqtamun ungahiktumin havaklutik ataani uumani atugakhami?**

Imannaq. Una atugakhaq akiraqtuidjutikhaq uumunga uuktuqtillugit havaktikhaqhiurnikkut.

**Piqaqqa hunamiklikaak pittaaqtanik ukununga GN-kunni havaktinun havagiami ungahiktumin?**

Havaktuliqijitkut tadja piliuliqtun uuminga Telework Atugakhaq naunairniaqtainun havagiami ihuaqhiutikhanik hailijunun pittaaqtunun GN-kunni havaktinun havagianginnik havaktakhamingnun aallamin najugaanin talvanga naunaiqhimajamun GN-kut havagviinnin.

**Qanuqtun ajuirjuummingniaqqinga haffuma atugaghaatigun?**

Naunaittiagumaguvit hailihimajut uvani <https://gov.nu.ca/human-resources/information/policies>.

GN kuni havaktiuguvit, uqaqvigiinnariaqaqtatin havagviup Havaktuliriijitkut kivraqtinganut naunaittiagumaguvit.